**ΣΥΜΠΛΗΡΩΜΑΤΙΚΟ ΥΛΙΚΟ**

**Ο ΗΡΑΚΛΗΣ**

**Το ελάφι µε τα χρυσά κέρατα, οι Στυµφαλίδες όρνιθες,οι στάβλοι του Αυγεία**

**Σ’ ένα βουνό της Πελοποννήσου ζούσε το ιερό ελάφι της θεάς Άρτεµης. Είχε χρυσά κέρατα, χάλκινες οπλές και κανείς δεν το έφτανε στο τρέξιµο. Ο Ευρυσθέας διέταξε τον Ηρακλή να φέρει το ελάφι αυτό ζωντανό στις Μυκήνες. Ένα ολόκληρο χρόνο το κυνηγούσε ο Ηρακλής στα βουνά και στα δάση χωρίς αποτέλεσµα. Μια µέρα το ελάφι µπήκε στον ποταµό Λάδωνα, για να περάσει απέναντι. Τότε ο Ηρακλής το χτύπησε ελαφρά µε ένα βέλος στο πόδι. Μετά το σήκωσε στους ώµους του και το πήγε στις Μυκήνες. Αφού το έδειξε στον Ευρυσθέα, το άφησε ελεύθερο, όπως είχε υποσχεθεί στη θεά Άρτεµη.**

**Μετά ο Ηρακλής πήγε στη λίµνη Στυµφαλία. Εκεί ζούσαν οι Στυµφαλίδες όρνιθες, µεγάλα πουλιά, µε σιδερένια ράµφη και φτερά, που τρέφονταν µε ανθρώπινο κρέας. Φτάνοντας, άρχισε να χτυπά δυο χάλκινα κρόταλα που του είχε χαρίσει η Αθηνά. Τα πουλιά βγήκαν από τα καλάµια της λίµνης όπου κρύβονταν και πέταξαν τροµαγµένα. Τότε ο Ηρακλής µε τα βέλη του σκότωσε πολλά. Όσα γλίτωσαν έφυγαν µακριά και δεν ξαναφάνηκαν.**

**Αργότερα ο Ευρυσθέας τον έστειλε να καθαρίσει τους στάβλους του βασιλιά Αυγεία σε µια µέρα. Ο Αυγείας ζούσε στην Ήλιδα κι είχε αµέτρητα κοπάδια που του τα είχε χαρίσει ο πατέρας του, ο Ήλιος. Τα ζώα ήταν πάρα πολλά και οι βοσκοί του δεν προλάβαιναν να καθαρίζουν τους στάβλους. Είχαν µαζευτεί λοιπόν πολλοί σωροί από κοπριά που µύριζαν πολύ άσχηµα. Ο Ηρακλής έσκαψε δύο βαθιά χαντάκια, που περνούσαν µέσα από τους στάβλους κι έφταναν µέχρι τους ποταµούς Αλφειό και Πηνειό. Έστρεψε µετά το ρεύµα των ποταµών µέσα στα χαντάκια. Τα ορµητικά νερά µπήκαν στους στάβλους, παρέσυραν την κοπριά και την πήγαν στη θάλασσα. Έτσι ο Ηρακλής καθάρισε τους στάβλους του Αυγεία σε µια µόνο µέρα.**

**1. Ο Ηρακλής πιάνει το ελάφι**

Στη συνέχεια το πρόσταγµα που έλαβε ήταν να φέρει το χρυσοκέρατο ελάφι. Αυτό τον άθλο όµως τον εκτέλεσε χωρίς βία και κινδύνους µόνο µε την εξυπνάδα του µυαλού του.

**∆ιόδωρος Σικελιώτης,*Ιστορική Βιβλιοθήκη, 4, 13, 1, µτφ. φιλολογική οµάδα Κάκτο***

**2.Πώς εξόντωσε ο Ηρακλής τις Στυµφαλίδες όρνιθες**

Υπάρχει παράδοση πως στα νερά της Στυµφαλίας έζησαν κάποτε πουλιά ανθρωποφάγα που τα σκότωσε µε το τόξο του ο Ηρακλής. Ο Πείσανδρος όµως από την Κάµειρο λέει πως δεν σκότωσε τα πουλιά ο Ηρακλής, αλλά τα έδιωξε χτυπώντας κρόταλα.

**Παυσανίας,*Ελλάδος Περιήγησις, 8, 22, 4, µτφ. Ν. Παπαχατζής***

**3. Πώς ο Ηρακλής χρησιµοποίησε το νερό, για να καθαρίσει τους στάβλους του Αυγεία**

Οδήγησε τον Αλφειό ποταµό µέσα στους στάβλους και τους καθάρισε µε το ρεύµα του ποταµού εκτελώντας κι αυτόν τον άθλο µέσα σε µια ηµέρα. Και βέβαια στέκεται κανείς µε θαυµασµό µπροστά στη σύλληψη αυτής της ιδέας.

**∆ιόδωρος Σικελιώτης,*Ιστορική Βιβλιοθήκη
4, 13, 3, µτφ. Απ. Παπανδρέου***

Ονοματεπώνυμο μαθητή/μαθήτριας …………………………….

**1.ΤΙΤΛΟΣ:** **ΠΑΛΗ ΑΝΘΡΩΠΟΥ ΜΕ ΑΝΥΠΕΡΒΛΗΤΑ ΕΜΠΟΔΙΑ**

**2.ΜΑΘΗΜΑ: ΟΜΗΡΟΥ ΟΔΥΣΣΕΙΑ,14η ενότητα, ι 240-512**

**3.ΒΑΣΙΚΟ ΕΡΩΤΗΜΑ/ΘΕΜΑ:**

***Η ΠΑΛΗ ΤΟΥ ΑΝΘΡΩΠΟΥ ΜΕ ΑΝΥΠΕΡΒΛΗΤΑ ΕΜΠΟΔΙΑ ΣΤΗΝ ΠΡΟΣΠΑΘΕΙΑ ΤΟΥ ΝΑ ΔΑΜΑΣΕΙ ΤΟΝ ΚΟΣΜΟ ΑΠΟ ΤΗΝ ΑΡΧΑΙΟΤΗΤΑ ΜΕΧΡΙ ΣΗΜΕΡΑ***

 **ΕΡΩΤΗΜΑΤΑ**

**1** **ο ΕΡΩΤΗΜΑ:** Με ποια γεγονότα της αφήγησης συνδέονται οι εικ. 5,6,7,8 του σχολικού βιβλίου;

**2ο ΕΡΩΤΗΜΑ: α.** Σε τι αναφέρονται οι πηγές 1,2,3 του συμπληρωματικού υλικού **β.** Τι κοινό έχουν με τις παραπάνω εικόνες ;

**3ο ΕΡΩΤΗΜΑ:** Η πνευματική δύναμη του ανθρώπου τον βοήθησε μέχρι και σήμερα να επιβιώσει και να προοδεύσει;

**Στηριζόμενοι στις πιο πάνω απαντήσεις σας:** Συντάξτε μια μικρής έκτασης **εργασία**  ,λαμβάνοντας υπόψη τα στοιχεία που συγκεντρώσατε στα παραπάνω ερωτήματα